CELEX: 32015R0111
Language: lt
Date: 2015-01-26 00:00:00
Title: 2015 m. sausio 26 d. Komisijos įgyvendinimo reglamentas (ES) 2015/111, kuriuo nustatomos priemonės, skirtos didelei grėsmei, iškilusiai Keltų jūros, Lamanšo sąsiaurio, Airijos jūros ir pietinės Šiaurės jūros dalies paprastųjų vilkešerių ( Dicentrarchus labrax ) ištekliams, sumažinti

27.1.2015   
            
            
               LT
            
            
               Europos Sąjungos oficialusis leidinys
            
            
               L 20/31
            
         KOMISIJOS ĮGYVENDINIMO REGLAMENTAS (ES) 2015/111
   2015 m. sausio 26 d.
   kuriuo nustatomos priemonės, skirtos didelei grėsmei, iškilusiai Keltų jūros, Lamanšo sąsiaurio, Airijos jūros ir pietinės Šiaurės jūros dalies paprastųjų vilkešerių (Dicentrarchus labrax) ištekliams, sumažinti
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (1), ypač į jo 12 straipsnio 1 dalį;
   kadangi:
   
               (1)
            
            
               Reglamento (ES) Nr. 1380/2013 12 straipsnyje numatyta, kad, jei yra tinkamai pagrįstų privalomos skubos priežasčių, susijusių su didele grėsme jūrų biologinių išteklių išsaugojimui, gali būti imtasi neatidėliotinų priemonių. Siekdama sumažinti tą grėsmę, Komisija pagrįstu valstybės narės prašymu arba savo iniciatyva gali tokias neatidėliotinas priemones priimti nedelsiant taikytinais įgyvendinimo aktais, galiojančiais ne ilgesnį kaip šešių mėnesių laikotarpį;
            
         
               (2)
            
            
               remiantis Tarptautinės jūrų tyrinėjimo tarybos (ICES) ir Žuvininkystės mokslo, technikos ir ekonomikos komiteto (STECF) mokslinėmis rekomendacijomis, Keltų jūros, Lamanšo sąsiaurio, Airijos jūros ir pietinės Šiaurės jūros dalies (ICES IV b, c ir VII a, d–h kvadratai) paprastųjų vilkešerių (Dicentrarchus labrax) išteklių biomasė sparčiai mažėja dėl prastėjančio populiacijos atsinaujinimo ir didėjančio mirtingumo dėl žvejybos. Neršiančios išteklių biomasės kiekis artėja prie žemiausios kada nors buvusios ribos. Dabartinis šių išteklių žuvų mirtingumas dėl žvejybos yra keturis kartus didesnis už tą, kurį šie ištekliai gali tvariai atlaikyti. Todėl ICES rekomenduoja įgyvendinti priemones, skirtas visų šios rūšies išteklių žuvų mirtingumui dėl žvejybos smarkiai sumažinti;
            
         
               (3)
            
            
               Jungtinė Karalystė 2014 m. gruodžio 19 d. raštu paprašė Komisijos imtis veiksmų pagal Reglamento (ES) Nr. 1380/2013 12 straipsnį ir ICES VII e rajone 2015 m. sausio–balandžio mėn. uždrausti pelaginę paprastųjų vilkešerių žvejybą siekiant sumažinti žvejybos intensyvumą ir taip apsaugoti neršiančių paprastųjų vilkešerių santalkas. Prašymas persiųstas Belgijai, Prancūzijai, Airijai, Nyderlandams ir Šiaurės vakarų vandenų patariamajai tarybai bei Šiaurės jūros patariamajai tarybai. Belgija, Prancūzija ir Nyderlandai atsiuntė Komisijai savo pastabas;
            
         
               (4)
            
            
               Prancūzijos pastabos susijusios su Reglamento (ES) Nr. 1380/2013 12 straipsnio taikymu, su žvejybos veiklos keliama grėsme ir procedūra, su didelės grėsmės įrodymu ir su skirtingų rūšių žvejybos diskriminacijos rizika. Belgija Jungtinės Karalystės prašymui pritarė. Nyderlandai pasiūlė išplėsti veiksmus apimant platesnį rajoną ir kitų rūšių žvejybą. Atsižvelgiant į Reglamento (ES) Nr. 1380/2013 12 straipsnio taikymo sritį ir procedūrą pažymėtina, kad ši nuostata neapsiriboja kokia nors viena taikymo priežastimi ir gali būti taikoma visokio pobūdžio grėsmei – keliamai žvejybos veiklos ar kitų veiksnių, o tame straipsnyje numatyta taikymo trukmė grindžiama būtinybe kuo skubiau mažinti iškilusią didelę grėsmę. Didelės grėsmės paprastųjų vilkešerių ištekliams įrodymas šiuo atveju grindžiamas toliau pateikta moksline informacija;
            
         
               (5)
            
            
               paprastieji vilkešeriai neršti telkiasi tam tikruose rajonuose gruodžio–balandžio mėn. Nuo šio reprodukcijos etapo priklauso jų išteklių būklė. Šiuo laikotarpiu neršiančių žuvų santalkos vietose vykdoma tikslinė jų žvejyba, dėl kurios smarkiai padidėja bendras šių išteklių žuvų mirtingumas dėl žvejybos ir ypač sumažėja suaugusių žuvų, kurios dar gali sėkmingai daugintis, kiekis. Sužvejotų žuvų kiekio statistiniai duomenys patvirtina, kad vykdant tokią žvejybos praktiką daugiausia sunaikinama suaugusių žuvų ir jos nebegali prisidėti prie šių išteklių atsinaujinimo;
            
         
               (6)
            
            
               ICES ir STECF atlikto mokslinio vertinimo duomenimis, komercinė žvejyba pelaginiais tralais lemia daugiau kaip 25 % mirtingumo dėl žvejybos;
            
         
               (7)
            
            
               išvada, kad jūrų biologinių išteklių išsaugojimui iškilo didelė grėsmė, daroma tuomet, kai nustatoma didelės žalos išteklių reprodukciniam pajėgumui rizika, kylanti dėl staigaus neršiančios išteklių biomasės sumažėjimo, ir kai manoma, jog tolesnė tikslinė tų išteklių žvejyba gali padaryti neatitaisomos žalos neršiantiems ištekliams. Komisija mano, kad šiuo atveju esama tinkamai pagrįstų privalomos skubos priežasčių, nes 1) jau prasidėjo neršimo laikotarpis ir 2) taip pat prasidėjo šių neršiančių išteklių žvejyba. Remiantis moksline informacija, šiuo paprastųjų vilkešerių neršimo sezonu būtina imtis skubių veiksmų priimant priemones, kurios bus pradėtos taikyti nedelsiant ir galios iki 2015 m. balandžio 30 d.;
            
         
               (8)
            
            
               todėl svarbu skubiai imtis priemonių, kuriomis būtų uždrausta tikslinė paprastųjų vilkešerių žvejyba pelaginiais tralais išteklių būklės raidai itin svarbiu neršimo sezonu 2015 m. sausio mėn.–balandžio 30 d. Dar labiau uždelsus apsaugoti šiuos išteklius smarkiai sumažėtų arba išnyktų neatidėliotinų priemonių efektyvumas. Siekiant padidinti šių priemonių efektyvumą veiklos vykdytojų taip pat turi būti reikalaujama neleisti perkrauti arba iškrauti šio reglamento taikymo laikotarpiu sužvejotų paprastųjų vilkešerių;
            
         
               (9)
            
            
               siekiant veiksmingai apsaugoti neršiančių žuvų santalkas, kurių gali pasitaikyti labai įvairiose vietose, neatidėliotinos priemonės turėtų būti taikomos žvejybai pelaginiais tralais visame išteklių paplitimo rajone, t. y. Keltų jūroje, Lamanšo sąsiauryje, Airijos jūroje ir pietinėje Šiaurės jūros dalyje (ICES IV b, c ir VII a, d–h kvadratuose). Kadangi išteklių paplitimo zona nėra galutinai apibrėžta, siekiant išvengti žvejybos veiklos perkėlimo į gretimas sritis, į taikymo sritį įtraukiami ir ICES VII j bei k rajonai;
            
         
               (10)
            
            
               Prancūzijos pasiūlytos alternatyvios priemonės neduotų tokių pat rezultatų, kaip šiame reglamente numatytos priemonės, nes kyla abejonių dėl jų efektyvumo. Be to, norint užtikrinti dar didesnę paprastųjų vilkešerių išteklių apsaugą, vėliau gali prireikti papildomų priemonių kitų rūšių žvejybos poveikiui reguliuoti;
            
         
               (11)
            
            
               Prancūzija pateikė informacijos, kad pelaginiais žvejybos įrankiais, kurių tinklo akių dydis yra 32–69 mm, žvejojantys laivai paprastųjų vilkešerių nežvejoja, o bet kokios jų sužvejotos šių žuvų priegaudos poveikis šių išteklių būklei yra labai mažas;
            
         
               (12)
            
            
               minėtų rajonų paprastųjų vilkešerių išteklių būklė atitinka tinkamai pagrįstų privalomos skubos priežasčių kriterijus, susijusius su didele grėsme šių išteklių išsaugojimui, todėl Komisija pagal Reglamento (ES) Nr. 1380/2013 12 straipsnį savo iniciatyva ir išplėsdama Jungtinės Karalystės prašymą gali priimti šiame reglamente nustatytas priemones;
            
         
               (13)
            
            
               šiame reglamente numatytos priemonės bus pateiktos Žuvininkystės ir akvakultūros vadybos komitetui, kad jis pareikštų savo nuomonę,
            
         PRIĖMĖ ŠĮ REGLAMENTĄ:
   1 straipsnis
   Dalykas
   Šiame reglamente nustatomos neatidėliotinos priemonės, skirtos ICES IV b, c ir VII a, d–k kvadratų paprastųjų vilkešerių ištekliams gresiančiai didelei žalai sumažinti.
   2 straipsnis
   Priemonės
   Šio reglamento taikymo laikotarpiu ICES IV b, c ir VII a, d–k kvadratuose draudžiama pelaginiais tralais (vadinamaisiais įvairiagyliais tralais su kėtoklėmis (OTM) ir įvairiagyliais poriniais tralais (PTM)), kurių tralo maišo akių dydis yra 70 mm arba didesnis, žvejoti paprastuosius vilkešerius (Dicentrarchus labrax).
   Tuos įrankius naudojamiems laivams taip pat draudžiama laikyti, perkelti, perkrauti arba iškrauti paprastuosius vilkešerius, sužvejotus tame pačiame rajone šio reglamento taikymo laikotarpiu.
   Valstybės narės per 14 dienų nuo kiekvieno mėnesio pabaigos Komisijai praneša apie pelaginiais tralais (OTM arba PTM) sužvejotus paprastuosius vilkešerius.
   3 straipsnis
   Įsigaliojimas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas iki 2015 m. balandžio 30 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. sausio 26 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 354, 2013 12 28, p. 22.